Iste’molchi obyektlarini elektr ta’minoti loyihalarining kelishuvini o‘tkazish tartibi to‘g‘risidagi nizomni tasdiqlash haqida

O‘zbekiston Respublikasi Vazirlar Mahkamasining 2004-yil 1-martdagi 96-sonli qarori bilan tasdiqlangan “Elektr energetikada nazorat bo‘yicha davlat inspeksiyasi (“O‘zdavenergonazorat” inspeksiyasi) to‘g‘risidagi nizom”ga asosan buyuraman: 
 1. Ilova qilinayotgan “Iste’molchi obyektlarini elektr ta’minoti loyihalarining kelishuvini o‘tkazish tartibi to‘g‘risidagi nizom” tasdiqlansin.
 2. Mazkur buyruq O‘zbekiston Respublikasi Adliya vazirligida davlat ro‘yxatidan o‘tkazilganidan so‘ng o‘n kundan keyin kuchga kiradi.
 Mazkur Nizom O‘zbekiston Respublikasi Vazirlar Mahkamasining 2004-yil 1-martdagi 96-sonli qarori bilan tasdiqlangan “Elektr energetikada nazorat bo‘yicha davlat inspeksiyasi (“O‘zdavenergonazorat” inspeksiyasi) to‘g‘risidagi nizom”ga muvofiq, elektr energiyasi iste’molchilarining yangidan ishga tushirilgan va rekonstruksiya qilingan obyektlarini ishlashining ishonchliligini, xavfsizligini va texnikaviy shartlarga muvofiqligini ta’minlash maqsadida elektr ta’minoti loyiha hujjatlari (keyingi o‘rinlarda elektr ta’minoti loyihalari deb yuritiladi) kelishuvini o‘tkazishning tartibi va muddatlarini belgilaydi.
 1. Elektr ta’minoti loyihalarining elektr energiyasini ishlab chiqarish, uzatish va iste’mol qilish xavfsizligini ta’minlash borasidagi kelishuvini o‘tkazish iste’molchilarning yangidan ishga tushirayotgan va rekonstruksiya qilinib, elektr ta’minoti tashkilotining tarmoqlariga ulanayotgan obyektlari, texnologiyalari va uskunalarini (keyingi o‘rinlarda obyektlar deb yuritiladi) uchun majburiydir va “O‘zdavenergonazorat” inspeksiyasi (keyingi o‘rinlarda O‘zdavenergonazorat deb yuritiladi) hamda uning hududiy bo‘limlari tomonidan amalga oshiriladi.
 2. Faoliyati elektr energiyasini ishlab chiqarish, uzatish va iste’mol qilish bilan bog‘liq bo‘lgan iste’molchilarning yangidan ishga tushirilayotgan va rekonstruksiya qilinayotgan obyektlari ixtisoslashtirilgan loyiha tashkilotlari tomonidan ishlab chiqilgan loyiha hujjatlari bo‘yicha barpo etilishi kerak.
 3. Obyektlarning elektr ta’minoti loyihalarini ishlab chiqish Vazirlar Mahkamasining 2009-yil 22-avgustdagi 245-son qarori (O‘zbekiston Respublikasi qonun hujjatlari to‘plami, 2009-y., 35-son, 382-modda) bilan tasdiqlangan “Elektr energiyasidan foydalanish qoidalari”, “Elektr uskunalarining tuzilishi qoidalari”, qurilish me’yorlari va qoidalarining (keyingi o‘rinlarda QMQ deb yuritiladi) elektr ta’minotiga taalluqli qismini va boshqa normativ hujjatlarning talablarini e’tiborga olgan holda bajarilishi lozim. 
 4. Elektr ta’minoti loyihalarining kelishuvini o‘tkazish energetika sohasidagi qonun hujjatlari hamda mazkur Nizom talablariga muvofiq amalga oshirilishi lozim.
 5. “O‘zdavenergonazorat” yoki uning hududiy bo‘limlari tomonidan iste’molchi obyektlarining elektr ta’minoti loyihalari kelishuvi o‘tkazilganidan so‘ng ularga xulosa beriladi.
 6. Ulangan quvvati 750 kVA gacha bo‘lgan elektr ta’minoti obyektlarining loyihalari bo‘yicha xulosalar O‘zdavenergonazoratning hududiy bo‘limlari (Toshkent viloyati va Toshkent shahar hududiy bo‘limlari bundan mustasno), 750 kVA va undan yuqorilari O‘zdavenergonazorat tomonidan beriladi.
 Toshkent viloyati va Toshkent shahrida joylashgan elektr ta’minoti obyektlarning loyihalari bo‘yicha xulosalar berish O‘zdavenergonazorat tomonidan amalga oshiriladi.
 7. Quvvati 10 kilovattgacha bo‘lgan obyektlarning elektr ta’minoti loyihalari “O‘zdavenergonazorat” bilan kelishuvdan o‘tkazilmaydi. 
 8. “O‘zbekenergo” DAK obyektlarining elektr ta’minoti loyihalari kelishuvi elektr ta’minoti tashkilotining vakili (eksperti) bilan birgalikda o‘tkaziladi.
 9. Iste’molchida elektr ta’minoti loyihasini kelishuvi to‘g‘risida “O‘zdavenergonazorat” yoki uning hududiy bo‘limlari tomonidan berilgan xulosa bo‘lmagan taqdirda, obyektni elektr tarmoqlariga ulash man etiladi.
 10. Elektr ta’minoti loyihalari bo‘yicha xulosani olish uchun “O‘zdavenergonazorat”ga yoki uning hududiy bo‘limlariga iste’molchi yoki loyihani ishlab chiqqan loyiha tashkiloti tomonidan quyidagi hujjatlar taqdim etiladi:
 elektr ta’minoti loyihasini kelishish to‘g‘risidagi ariza;
 elektr ta’minoti loyihasi;
 obyektni elektr tarmoqlariga ulash uchun elektr ta’minoti tashkiloti tomonidan berilgan texnik shartlar;
 elektr ta’minoti tashkilotining tashqi elektr ta’minoti loyihasini kelishilganligi to‘g‘risidagi xulosasi.
 Ko‘rsatib o‘tilgan ro‘yxatdan ortiqcha qo‘shimcha materiallar so‘rab olish qat’iyan taqiqlanadi.
 11. Elektr ta’minoti loyihalari kelishuvini o‘tkazish muddati loyiha hujjatlarining hajmiga qarab belgilanadi va 30 kundan oshmasligi kerak. Juda katta va murakkab obyektlarning loyihalari kelishuvini o‘tkazishda, ushbu muddat istisno tariqasida, “O‘zdavenergonazorat” boshlig‘i tomonidan bir oyga, lekin undan ortiq bo‘lmagan muddatga arizachini xabardor qilgan holda uzaytirilishi mumkin.
 Bunda tadbirkorlik faoliyati subyektlarining quvvati 50 kVt gacha bo‘lgan elektr ta’minoti obyektlarining loyihalari kelishuvini o‘tkazish muddati 3 ish kunidan oshmasligi kerak.
 12. Obyektlarning elektr ta’minoti loyihalari bo‘yicha xulosa O‘zdavenergonazorat va uning hududiy bo‘limlarining qarorlari ko‘rinishida rasmiylashtiriladi.
 13. Obyektlarning elektr ta’minoti loyihalari, ularning kelishuvni o‘tkazish davomida quyidagi hollarda qayta ishlab chiqilishi uchun qaytariladi:
 kelishuvni o‘tkazish uchun kerakli hujjatlar to‘la hajmda taqdim etilmaganda;
 elektr ta’minoti tashkiloti tomonidan berilgan texnik shartlarning talablari bajarilmaganda;
 elektr energiyasini ishlab chiqarish, uzatish va iste’mol qilish sohasida Vazirlar Mahkamasining 2009-yil 22-avgustdagi 245-son qarori (O‘zbekiston Respublikasi qonun hujjatlari to‘plami, 2009-y., 35-son, 382-modda) bilan tasdiqlangan “Elektr energiyasidan foydalanish qoidalari” hamda “Elektr uskunalarining tuzilishi qoidalari”, QMQ hamda boshqa normativ-huquqiy hujjatlarga nomuvofiqliklar aniqlanganda. 
 14. “O‘zdavenergonazorat” yoki uning hududiy bo‘limlari tomonidan birlamchi ko‘rib chiqishda berilgan e’tirozlar bartaraf etilib, loyiha qayta ishlab chiqilganidan so‘ng, obyektlarning elektr ta’minoti loyihasi takroran ko‘rib chiqish uchun taqdim etiladi.
 15. Qayta ishlab chiqilgan obyektning elektr ta’minoti loyihasining takroriy kelishuvini o‘tkazish muddati ularning murakkabligidan qat’i nazar, 15 kundan oshmasligi lozim.
 Hujjatlarni takroran ko‘rib chiqishda ilgari arizachiga yozma ravishda bayon qilinmagan yangi kamchiliklar bildirilishiga yo‘l qo‘yilmaydi.
 16. Iste’molchi obyektlarining elektr ta’minoti loyihalarining kelishuvini o‘tkazishda yuzaga keladigan nizolar qonunchilikda belgilangan tartibda hal etiladi.
 17. Mazkur Nizom “O‘zbekenergo” davlat aksiyadorlik kompaniyasi, O‘zbekiston Respublikasi Monopoliyadan chiqarish, raqobat va tadbirkorlikni qo‘llab-quvvatlash davlat qo‘mitasi va O‘zbekiston Respublikasi Davlat arxitektura va qurilish qo‘mitasi bilan kelishilgan.